呢篇文講嘅係20世紀90年代英國為香港人開放居留權的計劃。想搵廣義的英國居留權，睇吓「**英國居留權**」。
**居英權計劃**，正式叫做**英國國籍甄選計劃**（英文：British Nationality Selection Scheme），係英國政府根據《1990年英國國籍法令(香港)》喺1990-96年之間喺英屬香港推行嘅一個計劃，俾指定嘅合資格人士能夠有英國居留權。

背景
--

1984年，中國國務院總理趙紫陽同埋英國首相戴卓爾，代表中英兩國喺北京簽署《中英聯合聲明》，確認1997年嘅香港主權移交。當中英方已經表明咗香港人唔會獲得英國居留權，不過為咗安撫人心，仍然喺1985年制訂咗《1985年香港法案》，新增咗英國國民（海外）嘅身份，並且喺1987年開始向香港人簽發英國國民（海外）護照。

不過，因爲英國國民（海外）嘅身份並冇居英權，所以令唔少港人都覺得失望，香港隨即開始出現咗移民潮。喺1989年六四事件之後，香港嘅移民潮步入高峰。面對移民潮嘅問題，時任行政局議員嘅鄧蓮如女男爵，就曾喺六四事件之後公開懇求英國，唔要將英國嘅人民交俾去「一個毫不猶疑咁用坦克同埋武力嚟鎮壓人民嘅政權」（A regime that did not hesitate to use its tanks and forces on its own people）。另外，佢又曾經同另一位行政局議員李鵬飛一齊去倫敦，代表兩局議員，以道義理由喺居英權嘅問題上，同英國進行多番嘅遊說。但係，英國因爲中國政府唔斷施加嘅壓力，同時擔心香港人會湧到去英國住，所以仍然唔肯俾全香港所有嘅英國屬土公民擁有英國居留權。

最後，爲咗平衡英國政府同埋香港人嘅利益之下，英方喺1990年同意批准咗一個折衷方案，容許部份香港人攞到居英權，就係呢個"居英權計劃"。

內容
--

1990年，時任香港總督嘅衛奕信爵士公佈居英權計劃，提供最高50,000人同佢哋嘅家眷名額，依照《1990年英國國籍法令(香港)》而成為英國公民。根據呢條法例，總督可以向國務大臣推薦最多5萬位香港戶主，嚟登記成為英國公民。名額主要俾啲曾經做過敏感職位嘅政府公務員，同埋嗰啲對香港有貢獻、對香港前途有重要性嘅人，亦都包括最有能力同動機去申請移民嘅人。如果主要申請人身份嘅申請獲准，佢嘅配偶同埋18歲以下嘅仔女亦都可以申請登記做英國公民。擁有居英權嘅人，可以隨時去英國定居，完全冇需要喺英國逗留所需要嘅年數嚟申請居留權，而持有人嘅仔女亦都可以喺英國讀任何公立嘅中學。呢個方案可以俾所有攞到居英權嘅人，安心咁喺香港生活，但係萬一香港出現啲問題，就可以隨時去英國，嚟減輕香港人才同資金流失嘅問題。由1990年12月1號開始，民政事務處、人民入境事務處辦事處、同埋政府新聞處都會派發申請表格同埋詳細指南。所有登記程序喺1996年12月31日完咗。

當時任職行政署署長嘅曾蔭權（後嚟成爲咗第2任行政長官），亦都被委派去推廣居英權計劃。後嚟，透過李鵬飛同鄧蓮如嘅遊說，英國政府最後亦喺1996年同意俾香港嘅退伍軍人之配偶或者寡婦，同埋所有無國籍嘅香港居民，到攞到英國居留權。

符合申請嘅要求
-------

根據法案，申請人需要喺香港定居同埋擁有以下任何一個身份：

* 英國屬土公民，憑申請人同香港嘅關係而攞到，亦都可以係透過登記或者歸化。
* 英國國民（海外）、英國海外公民、英籍人士、或者受英國保護嘅人士

符合資格嘅人可以分為四類：

* 擁有特殊專業技能嘅專業人士，一般職業類別，名額36,200：醫生、教師、工程師、物理治療師、法官、律師、會計師、同法醫官等等
* 企業家類別，名額500：董事長、行政總裁、總經理、同非執行董事等等
* 紀律部隊類別，名額7,000：皇家警察、消防處、懲教署、海關、同埋人民入境事務處等等
* 敏感工作類別，名額6,300：例如皇家香港警察政治部、香港軍事服務團、同皇家香港輔助空軍等等

大部分嘅申請將會按一般職業嘅類別提出，所有紀律部隊嘅成員應該按紀律部隊類別嚟提出申請，至於屬於敏感工作類別同埋企業家類別嘅人士，將會有邀請去提出申請。

一般喺職人士同紀律部隊人士嘅申請係透過計分方式嚟處理。如果申請人擁有英國國籍以外嘅其他國籍（中華人民共和國國籍除外，不過包括中華民國居留權），唔論係唔係自願，都一律喺申請計分嘅時候扣分（每個額外國籍扣200分），不過唔會被視爲唔符合資格。

### 計分準則

居英權計劃嘅計分準則係以800分為滿分，總共分為下面7個指標嚟計分數：

* 年齡（最高為200分）
* 工作經驗（最高為150分）
* 教育程度（同上）
* 特別程況（同上）
* 英語能力（最高為50分）
* 同英國嘅關係（同上）
* 公共及社會服務（同上）

中方反應
----


維基文庫有原文：
**全國人民代表大會常務委員會關於《中華人民共和國國籍法》在香港特別行政區實施的幾個問題的解釋**

中華人民共和國方面對居英權計劃表示唔滿，亦對表示唔承認居英權計劃，華裔持有人一般仍然被視為中國公民。由於中方規定喺主權移交後嘅特區政府，出掌要職嘅人士均須為冇有外國居留權嘅中國公民，所以中方唔會俾外國公民喺主權移交後出任政府要職。

現時或曾經擁有英國公民身份之名人
----------------

### 1990年英國國籍甄選計劃

* 林鄭月娥 (已經放棄咗)、丈夫林兆波、兩個仔（林節思、林若希）
* 葉劉淑儀 (已經放棄咗)
* 周融
* 黎智英
* 李波
* 林新強
* 梁君彥 (已經放棄咗)
* 胡國興 (已經放棄咗)
* 余若薇 (已經放棄咗)
* 楊哲安 (已經放棄咗)

### 服務港英政府五年或以上

* 李家超 (已經放棄咗)

### 生於英國

* 李國寶 (已經放棄咗)

### 世襲

* 李民橋
* 李民斌

### 居留英國五年或以上

* 董建華 (已經放棄咗)
* 李國能 (已經放棄咗)
* 簡炳墀 (放棄咗，跟住後恢復返)
* 容永道
* 胡寶星

睇埋
--

* 英國居留權
* 英國國籍法與香港
* 港人避風港計畫

註
-

1. ↑  雖然林鄭月娥在2007年為了出任發展局局長而放棄了居英權，但係丈夫同埋兩個仔至今仍然未放棄英國護照同居英權。

攷
-

1. ↑  "British Nationality (Hong Kong) Act 1990". 原先內容歸檔喺2010-12-31. 喺2016-02-05搵到.
2. ↑  高馬可 (2007–07). *A Concise History of Hong Kong*. 香港: 香港大學出版社. p. 192. ISBN 9789622098787. 原先內容歸檔喺2021-02-24. 喺2020-10-26搵到.`{{cite book}}`: CS1 maint: date format (link)
3. ↑  〈英國大選知識與華人參政面面觀〉. 原先內容歸檔喺2021-04-08. 喺2020-07-06搵到.
4. 1 2 3 4 5 6 7 8  《《英國國籍甄選計劃簡介》》. 政府印務局. 1990.
5. ↑  "British Nationality (Hong Kong) (Selection Scheme) Order 1990". 原先內容歸檔喺2021-05-17. 喺2017-01-05搵到.
6. ↑  〈擁有台居留權申請居英權者將被扣二百分〉. 《華僑日報》. 1990-10-19.
7. ↑  〈中华人民共和国国籍法: 全國人民代表大會常務委員會關於香港的釋法〉. 原先內容歸檔喺2017-01-18. 喺2017-01-05搵到.
8. ↑  〈林鄭稱不覺得丈夫須棄英籍　讚林生非常配合傳媒〉. 《明報》. 2017-03-16. 原先內容讚林生非常配合傳媒 歸檔喺2020-07-17. 喺2020-07-16搵到.
9. ↑  〈做個勇敢中國人〉. 《眾新聞》. 2020-07-08. 原先內容歸檔喺2020-07-16. 喺2020-07-16搵到.

| * 睇
* 傾
* 改
香港 香港人 |
| --- |
| 歷史 | 
* 香港移民潮
* 香港回流潮
* 香港人口史
* 香港難民
	+ 大陸逃港
	+ 香港越南船民問題
* 香港嬰兒潮
* 香港非法移民

 |
| 國籍或種族 | 

|  |  |
| --- | --- |
| 總述 | 
* 香港人口

 |
| 亞洲 | 
* 華人
	+ 廣府人
	+ 本地
	+ 客家人
	+ 潮州人
	+ 福建人
	+ 上海人
* 日本人
* 韓國人
* 越南人
* 泰國人
* 菲律賓人
* 印尼人
* 南亞裔
	+ 印度人
	+ 尼泊爾人
	+ 巴基斯坦人

 |
| 其他 | 
* 香港少數族裔
* 香港歐亞混血兒
* 中印混血兒
* 在港英國人
* 在港美國人
* 在港加拿大人
* 在港澳洲人
* 在港法國人
* 在港俄羅斯人
* 香港猶太人
* 在港非洲人

 |

 |
| 海外 | 
* 海外港人
	+ 分類
* 英國海外屬土公民
* 英國國民（海外）
* 香港裔英國人
* 香港裔澳洲人
* 香港裔加拿大人
* 香港裔美國人
* 在臺港人
* 在滬香港人

 |
| 稱呼 | 
* 香港居民
* 本地人
* 新界原居民（新界五大氏族）
* 香港新移民
* 香港外籍家庭傭工
* 水上人
* 山東差
* 摩羅差
* 八十後

 |
| 政策 | 
* 歸鄉政策
* 香港入境權
* 抵壘政策
* 即捕即解政策
* 香港居留權
* 甄別政策
* 居英權計劃
* 一般就業政策
* 輸入內地人才計劃
* 資本投資者入境計劃
* 優秀人才入境計劃
* 非本地畢業生留港/回港就業安排 (IANG)
* 輸入中國籍香港永久性居民第二代計劃
* 科技人才入境計劃
* 高端人才通行證計劃

 |
| 證件 | 
* 香港出生登記證明書
* 香港回港證
* 香港身份證
* ~~英國海外屬土公民護照~~
* ~~香港身份證明書~~
* 香港簽證身份書
* 香港海員身份證
* 英國國民（海外）護照 (BNO)
* 香港特區護照
* 入境身份陳述書
* 臨時身份證明書 (行街紙)
* 港澳居民來往內地通行證 (回鄉證)
* 前往港澳通行證 (單程證)
* 港澳臺居民居住證

 |
| 影視文學作品 | 
* 《我是香港人》
* 《四代香港人》
* 《香港人在廣州》
* 《香港人在北京》
* 《香港小人物誌》

 |
| 入境事務處 · 香港出入境事務 · 家庭計劃指導會 · 香港人口普查 |